ทนุศักดิ์จี้ธกส.ให้บัตรเครดิตชาวนา4ล้านใบ
&#8220;ทนุศักดิ์&#8221; โดดคุม ธ.ก.ส. สั่งแปลงงบ 1,650 ล้านบาทเข็นผลงานชิ้นแรก ไล่บี้แจกบัตรเครดิตเกษตรกร 4 ล้านใบในปี 2556 นี้
28 ม.ค. 2556

“ทนุศักดิ์” โดดคุม ธ.ก.ส. สั่งแปลงงบ 1,650 ล้านบาทเข็นผลงานชิ้นแรก ไล่บี้แจกบัตรเครดิตเกษตรกร 4 ล้านใบในปี 2556 นี้
นายทนุศักดิ์ เล็กอุทัย รมช.คลัง เปิดเผยว่า ได้รับมอบหมายจากนายกิตติรัตน์ ณ ระนอง รองนายกรัฐมนตรีและรมว.คลัง ให้เป็นประธานคณะกรรมการการธนาคารเพื่อการเกษตรและสหกรณ์(ธ.ก.ส.) โดยในวันที่ 28 ม.ค. 2556 นี้ เตรียมนัดประชุมคณะกรรมการ ธ.ก.ส.เป็นครั้งแรก มีวาระสำคัญเรื่องการเพิ่มเป้าหมายการแจกบัตรสินเชื่อเกษตรกรจากเดิมกำหนดไว้ 2 ล้านใบ เป็น 4 ล้านใบภายในปี 2556 โดยจะขยายให้นอกเหนือจากกลุ่มชาวนา เพิ่มไปยังกลุ่มเกษตรกรที่ปลูกมันสำปะหลัง ข้าวโพด และอ้อย เพิ่มจากเป้าหมายเดิมที่กำหนดแจกบัตรสินเชื่อเกษตรกรให้ชาวนาให้ครบ 2 ล้านใบภายในเดือน มี.ค. 2556 นี้ 
ทั้งนี้ เบื้องต้นได้เตรียมงบสำหรับดำเนินโครงการส่วนขยาย โดยการดึงงบ 1,650 ล้านบาท ที่เตรียมไว้ชดเชยดอกเบี้ยในการรูดซื้อสินค้าสำหรับบัตร 2 ล้านใบ แต่ ธ.ก.ส.สามารถเจรจากับทางร้านค้าให้เกษตรกรสามารถรูดซื้อสินค้าโดยปลอดดอกเบี้ย 5 เดือน แบ่งภาระดอกเบี้ย คือ ให้ร้านค้าช่วยรับภาระ 4 เดือน ธ.ก.ส.รับภาระ 1 เดือน จึงทำให้เงินที่เตรียมไว้ 1,650 ล้านบาท สามารถนำมาใช้พัฒนาระบบ และลงทุนเครื่องรูดบัตรรองรับการเพิ่มบัตรเป็น 4 ล้านใบได้
“หารือกับผู้บริหารธ.ก.ส. ก่อนห้านี้แล้ว เชื่อว่าจะสามารถแจกบัตรได้ครบ 4 ล้านใบภายในปีนี้ ทีแรกว่าจะแจกชาวไร่อ้อยต่อจากชาวนา แต่นายกฯ บอกว่าพวกชาวไร่อ้อยยังมีหลายฝ่ายช่วยเหลืออยู่ จึงอยากให้ชาวไร่มันและข้าวโพดก่อน” นายทนุศักดิ์ กล่าว
สำหรับบริษัท วีสมาร์ท ซึ่งเป็นผู้ชนะการประมูลและเป็นผู้วางระบบโครงการบัตรสินเชื่อเกษตรกร 2 ล้านใบแรกนั้น คงต้องประเมินผลงานก่อนว่า มีศักยภาพรองรับการขยายเครือข่ายออกไปได้หรือไม่ หรือควรต้องมีการเปิดประมูลใหม่ ซึ่งต้องหารือกันในที่ประชุมคณะกรรมการ และต้องรอผลการศึกษาทั้งหมดก่อน และการขยายบัตรเป็น 4 ล้านใบ ทำให้ต้องเพิ่มจำนวนร้านค้าจาก 3,000 แห่งเป็น 6,000 แห่งด้วย 
นายทนุศักดิ์ กล่าวอีกว่า สาเหตุที่มีการขยายบัตรเครดิตออกไป 4 ล้านใบนั้น พบว่าเกษตรกรสนใจได้รับความสะดวกสบาย ไม่ต้องถูกตกเขียวเป็นหนี้นายทุนเพื่อนำเงินไปซื้อปัจจัยการผลิต เพราะสามารถนำบัตรเครดิตดังกล่าวไปรูดซื้อปัจจัยการผลิตพืชผลทางการเกษตรกับร้านค้าที่เข้าร่วมโครงการแบบปลอดดอกเบี้ยถึง 5 เดือน 
สำหรับเรื่องสภาพคล่องของธ.ก.ส.ในการรับจำนำข้าวว่า ยืนยันว่าธ.ก.ส.มีสภาพคล่องเพียงพอสำหรับดำเนินโครงการรับจำนำข้าว ซึ่งที่ผ่านมา กระทรวงพาณิชย์ ธ.ก.ส. และสำนักงานบริหารหนี้สาธารณะ(สบน.) หารือถึงแผนการใช้เงินในโครงการรับจำนำข้าวในภาพรวมไปแล้ว โดยจะมีการส่งรายละเอียดแผนการใช้เงิน และการจัดหาเงินในสัปดาห์